หุ้นโบรกฯ! MBKET-ASP ประเดิมงบฯ Q1/64 โชว์กำไรกระฉูด
MBKET-ASP โชว์กำไรสุทธิไตรมาส 1/64 กระฉูด รับอานิสงส์รายได้ค่านายหน้า-ค่าธรรมเนียมพุ่ง!
17 มิ.ย. 2564

ผู้สื่อข่าวรายงานว่า เริ่มมีบริษัทจดทะเบียนในตลาดหลักทรัพย์ (บจ.) ทยอยประกาศงบการเงินไตรมาส 1 ปี 2564 ออกมา โดยเฉพาะบริษัทหลักทรัพย์ (หุ้นโบรกเกอร์) ซึ่งประเดิมบริษัทแรก คือ บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) หรือ MBKET รายงานผลการดำเนินงานไตรมาส 1 สิ้นสุดวันที่ 31 มีนาคม 2564 มีรายได้รวมขยับขึ้นมาอยู่ที่ 948.29 ล้านบาท จากงวดเดียวกันของปีก่อน 751.43 ล้านบาท ส่งผลให้บริษัทมีกำไรขยับขึ้นมาอยู่ที่ 276.73 ล้านบาท เพิ่มขึ้น 105.47% จากงวดเดียวกันของปีก่อน 134.68 ล้านบาท
สำหรับผลการประกอบการเติบโตโดดเด่น เป็นเพราะรายได้ค่านายหน้าจากการซื้อขายหลักทรัพย์ในไตรมาส 1/2564 จำนวน 646.25 ล้านบาท เพิ่มขึ้น 46.07% จากงวดเดียวกันของปีก่อน 442.42 ล้านบาท อันเป็นผลจากมูลค่าการซื้อขายเฉลี่ยของตลาดหลักทรัพย์ เพิ่มขึ้นจาก 66,901.38 ล้านบาทต่อวัน เป็น 96,950.96 ล้านบาท หรือเพิ่มขึ้น 44.92% และสัดส่วนนักลงทุนบุคคลซึ่งเป็นส่วนรายได้หลักของบริษัท เพิ่มขึ้นจาก 37.81% เป็น 47.33% อันเป็นผลให้มูลค่าการซื้อขายเฉลี่ยของนักลงทุนบุคคล เพิ่มขึ้นจาก 25,293.81 ล้านบาทต่อวัน เป็น 45,882.65 ล้านบาทต่อวัน หรือเพิ่มขึ้น 81.40% กอปรกับค่าใช้จ่ายรวมของบริษัทเพิ่มขึ้น เนื่องมาจากค่าใช้จ่ายผลประโยชน์พนักงานเพิ่มขึ้น 37.27% ค่าธรรมเนียมและบริการจ่ายเพิ่มขึ้น 2.93 ล้านบาท
ตามมาด้วย บริษัท เอเซีย พลัส กรุ๊ป โฮลดิ้งส์ จำกัด (มหาชน) หรือ ASP รายงานผลการดำเนินงานไตรมาส 1 สิ้นสุดวันที่ 31 มีนาคม 2564 มีรายได้รวมขยับขึ้นมาอยู่ที่ 1,102.18 ล้านบาท จากงวดเดียวกันของปีก่อน 418.37 ล้านบาท ส่งผลให้บริษัทมีกำไรขยับขึ้นมาอยู่ที่ 349.58 ล้านบาท เพิ่มขึ้น 1,351.74% จากงวดเดียวกันของปีก่อน 24.08 ล้านบาท
สำหรับผลการประกอบการเติบโตโดดเด่น เป็นผลจากรายได้ค่านายหน้าซื้อขายขายหลักทรัพย์ในไตรมาส 1/2564 จำนวน 374.17 ล้านบาท เพิ่มขึ้น 89% จากงวดเดียวกันของปีก่อน 197.60 ล้านบาท เนื่องจากปริมาณการซื้อขายหลักทรัพย์เฉลี่ยต่อวันของบริษัทเพิ่มขึ้นจาก 2,352 ล้านบาท เป็น 4,405 ล้านบาท
รวมถึงรายได้ค่าธรรมเนียมและบริการในไตรมาส 1/2564 จำนวน 429.15 ล้านบาท เพิ่มขึ้น 162% จากงวดเดียวกันของปีก่อน 163.99 ล้านบาท ส่วนใหญ่มาจากการเพิ่มขึ้นของรายได้ค่าธรรมเนียมการขายหน่วยลงทุน ค่านายทะเบียนและค่าธรรมเนียมการบริหารกองทุนรวม ประกอบกับบริษัทมีกำไรและผลตอบแทนจากเครื่องมือทางการเงินในไตรมาส 1/2564 จำนวน 216.72 ล้านบาท ส่วนใหญ่เกิดจากกำไรการซื้อขายเงินทุนของบริษัท
อย่างไรก็ตามหลังจากนี้ต้องจับตาว่าบริษัทหลักทรัพย์ (หุ้นโบรกเกอร์) อย่างเช่น AEC, FSS, UOBKH, CGH, TNITY, GBX และ AIRA จะสามารถเห็นกำไรสุทธิไตรมาส 1/2564 จะออกมาเติบโตโดดเด่นตาม MBKET, ASP หรือไม่ หลังจากปริมาณการซื้อขายหลักทรัพย์ในช่วงไตรมาส 1 ค่อนข้างคึกคัด ทำให้หวังรายได้ค่านายหน้าเข้ามาหนุนเช่นเดียวกัน